Komisia uskutočnila cielené konzultácie a oslovila kľúčové zainteresované strany a predložila návrh priemyselným organizáciám a organizáciám občianskej spoločnosti pri príležitosti Dialógu s občianskou spoločnosťou 3. októbra 2016. Okrem toho sa 12. decembra 2016 konalo Fórum o kontrole vývozu, ktoré bolo zorganizované spoločne so slovenským predsedníctvom EÚ, s cieľom vymeniť si názory so zainteresovanými stranami z oblasti priemyslu a občianskej spoločnosti.

V nadväznosti na prijatie oznámenia [COM(2014) 244] z 24. apríla 2014 vykonala Komisia posúdenie vplyvu v roku 2015 s cieľom zhodnotiť náklady a prínosy vyplývajúce z rôznych možností preskúmania a určiť najvhodnejšie regulačné a neregulačné opatrenia. Správa o posúdení vplyvu bola v marci 2016 predložená výboru pre kontrolu regulácie (Regulatory Scrutiny Board – RSB), ktorý vydal kladné stanovisko s pripomienkami. So zreteľom na závery správy o posúdení vplyvu bol pripravený legislatívny návrh a 28. septembra 2016 Komisia prijala návrh nariadenia COM(2016) 616, ktorým sa stanovuje modernizácia kontrol vývozu EÚ. Cieľom návrhu je zvýšiť účinnosť kontrol a prispôsobiť ich vyvíjajúcim sa bezpečnostným hrozbám, rýchlemu technickému a hospodárskemu vývoju a zároveň zvýšiť ich efektívnosť tým, že sa zjednoduší správa kontrol a zníži sa administratívna záťaž pre vývozcov a príslušné orgány členských štátov. Celkové ciele návrhu sú teda zvýšiť bezpečnosť – vrátane ochrany ľudských práv – a zabezpečiť konkurencieschopnosť vývozcov EÚ.

V článku 23 ods. 3 nariadenia (ES) č. 428/2009 sa Komisii stanovuje povinnosť predkladať Európskemu parlamentu výročnú správu o činnosti, preskúmaniach a konzultáciách koordinačnej skupiny pre položky s dvojakým použitím (ďalej len „skupina DUCG“). V oznámení Komisie [COM(2014) 244] sa navyše uznáva, že zverejňovanie správ a informácií o kontrole, ktoré nemajú citlivú povahu, by mohlo byť zásadným opatrením na zvýšenie transparentnosti a zlepšenie dodržiavania predpisov zo strany hospodárskych subjektov a ich schopnosti vykonávať kontroly. Táto správa vypracovaná Komisiou v skupine DUCG na základe údajov od členských štátov poskytuje informácie o vykonávaní nariadenia v roku 2016 a obsahuje súhrnné údaje o kontrole vývozu za rok 2015.

Nariadenie Rady (ES) č. 428/2009 bolo počas obdobia, na ktoré sa správa vzťahuje, zmenené raz. Delegovaným nariadením Komisie (EÚ) 2016/1969 z 12. septembra 2016 sa aktualizoval kontrolný zoznam EÚ v prílohe I k nariadeniu a začlenili sa doň úpravy schválené v rámci multilaterálnych režimov kontroly vývozu v roku 2015. Kontrolný zoznam EÚ z roku 2016 teda obsahuje viac ako 200 zmien, pričom väčšina z nich vyplýva z Wassenaarského usporiadania a Režimu kontroly raketových technológií. Tieto zmeny sa týkajú najmä aktualizácií kontroly systému laserového merania, nových kontrol elektronických zariadení na vysokorýchlostný analógovo-digitálny prevod, softvéru na prevádzku a údržbu navádzacích sústav, raketových motorov na gélové palivo, ako aj štrukturálnych zmien kategórie 5 časti 2 – „Bezpečnosť informácií“. Do kontrolného zoznamu boli pridané: chemikália dietylamín a dva nové vírusy – koronavírus závažného akútneho respiračného syndrómu (SARS) a zrekonštruovaný vírus španielskej chrípky z roku 1918. Zo zoznamu sa odstránilo niekoľko kontrol vrátane kontrol tesnení využívaných v letectve a kozmonautike/raketových strelách, niektorých hydraulických kvapalín a podvodných kamier. Na účel poskytnutia prehľadu o všetkých technických zmenách kontrolného zoznamu položiek dvojitého použitia EÚ z roku 2016 sa vydal dokument „Komplexná poznámka ku zmenám“.

Prílohy II a IV k nariadeniu o položkách s dvojakým použitím sa takisto aktualizovali v súlade so zmenami v prílohe I. Nový aktualizovaný a konsolidovaný kontrolný zoznam EÚ sa začal uplatňovať 16. novembra 2016, vďaka čomu môže EÚ dodržať svoje medzinárodné záväzky v súvislosti s kontrolou vývozu a pomôcť vývozcom v EÚ v prípadoch, v ktorých boli parametre kontroly menej prísne.

2.3. Vnútroštátne vykonávacie opatrenia

Nariadenie je záväzné v celom rozsahu a priamo uplatniteľné vo všetkých členských štátoch, stanovuje sa v ňom však, že členské štáty by mali prijať opatrenia na vykonávanie určitých ustanovení a že informácie o týchto opatreniach by mali byť uverejnené v Úradnom vestníku Európskej únie. V Úradnom vestníku Európskej únie bola 20. augusta 2016 uverejnená informačná poznámka obsahujúca prehľad opatrení, ktoré členské štáty prijali okrem iného v súvislosti s rozšírením kontrol sprostredkovania a prepravy, rozšírením kontrol o položky, ktoré nie sú na zozname z dôvodov verejnej bezpečnosti a ochrany ľudských práv, v súvislosti so zavedením vnútroštátnych všeobecných vývozných povolení, s uplatnením kontrol prepravy v rámci EÚ v prípade položiek neuvedených na zozname, s vykonávaním kontrol, ako aj v súvislosti s informáciami týkajúcimi sa vnútroštátnych orgánov kontroly vývozu.

3. Činnosti koordinačnej skupiny pre položky s dvojakým použitím

Na základe článku 23 nariadenia bola zriadená skupina DUCG, ktorá združuje odborníkov z Komisie a členských štátov s cieľom preskúmať všetky problematické otázky v súvislosti s vykonávaním kontrol vývozu v záujme praktického zlepšenia ich súladu a účinnosti v rámci celej EÚ. Počas obdobia, na ktoré sa vzťahuje správa, skupina DUCG uskutočnila 6 stretnutí, čím poskytovala fórum pre konzultácie o mnohých aktuálnych otázkach týkajúcich sa vykonávania tohto nariadenia.

3.1. Konzultácie o otázkach vykonávania

Skupina DUCG uskutočnila technickú výmenu informácií o špecifických problematických otázkach z oblasti kontroly, napr. uplatňovanie poznámky o kryptografii (kat. 5 časť 2 kontrolného zoznamu EÚ) a výklad kontrol šifrovaných transferov technológií, vykonávanie kontrol na meničoch frekvencie (invertoroch), definícia „vývozcu“ podľa článku 2 ods. 3 nariadenia (ES) č. 428/2009 a jej vykonávanie v špecifických situáciách, keď vývoz zahŕňa ďalšieho predajcu a vykonávanie kontrol na položkách s dvojakým použitím, ktoré môžu byť zneužité na konečné použitie teroristického charakteru. Skupina DUCG sa zaoberala aj používaním digitálnej podoby osvedčenia o koncovom užívateľovi v rámci žiadostí o vývozné licencie, používaním elektronických podpisov a požiadavkou mať licenciu v papierovej podobe.

Skupina DUCG uskutočnila všeobecnú výmenu informácií o vykonávaní vnútroštátnych opatrení a pripravila aktualizovanú informačnú poznámku o vnútroštátnych opatreniach na zverejnenie v Úradnom vestníku 20. augusta 2016.

Skupina DUCG preskúmala metodiku a prístup týkajúci sa výmeny údajov a pristúpila ku komplexnému zhromažďovaniu údajov o licenciách (údaje za rok 2015) s cieľom zintenzívniť výmenu informácií medzi členskými štátmi a zlepšiť verejnú transparentnosť kontrol vývozu položiek s dvojakým použitím uskutočňovaných EÚ. Skupina DUCG sa spoločne s Komisiou podieľala na príprave posúdenia vplyvu v rámci preskúmania politiky kontroly vývozu.

Vzhľadom na odporúčania, ktoré vydala „technická skupina expertov AEO-ICP“ – spoločná technická podskupina (s colnými orgánmi), ktorá skúma možné zbližovanie colných programov „schválených hospodárskych subjektov“ (AEO – Authorised Economic Operators) s „internými programami dodržiavania pravidiel“ v oblasti kontroly vývozu (ICP – internal compliance programmes) – skupina DUCG podporila výmenu informácií o opatreniach, ktoré prijali členské štáty v nadväznosti na odporúčania, a pripravila mandát pre technickú skupinu expertov zameranú na vypracovanie usmernení pre interné programy dodržiavania pravidiel.

Skupina DUCG dozerala na činnosť „skupiny expertov na sledovacie technológie“ (ďalej len „STEG“), v ktorej spoločne pracujú experti z členských štátov a experti Komisie a diskutujú o otázkach spojených s kontrolou technológie kybernetického dohľadu. Skupina STEG monitorovala relevantný technologický a politický vývoj, skúmala trendy v udeľovaní povolení a zamietaní žiadostí a poskytla odborné znalosti na podporu posúdenia vplyvu, ktoré začala Komisia, a na prípravu legislatívneho návrhu na modernizáciu kontrol vývozu EÚ.

3.2. Technická podpora prípravy aktualizácie kontrolného zoznamu EÚ

Skupina DUCG vykonala technické konzultácie na podporu prípravy delegovaného nariadenia Komisie, ktorým sa aktualizoval kontrolný zoznam EÚ. Na mimoriadnom zasadnutí skupiny DUCG národní experti a príslušné orgány zdieľali technické odborné znalosti o najdôležitejších zmenách kontrolného zoznamu a zúčastnili sa spoločného školenia na túto tému.

3.3. Usmernenia EÚ pre kontrolu vývozu položiek s dvojakým použitím

Skupina DUCG pripravila usmernenia EÚ na podporu štruktúrovanej výmeny informácií a konzultácií medzi členskými štátmi s ohľadom na uplatňovanie poznámky 3 ku kategórii 5 časti 2 prílohy I k nariadeniu (ES) č. 428/2009 – „poznámka o kryptografii“ – s ohľadom na vymedzenie pojmu „vývozca“ v situáciách, v ktorých je zahrnutý ďalší predajca. Výsledkom bolo zverejnenie usmernenia č. 1/2016 a usmernenia č. 2/2016 25. októbra 2016.